ওয়েব ডেস্ক: ফের একবার ঢাল তলোয়ার ছাড়াই যুদ্ধে পুলিস। খালি হাতে কোনও  সতর্কতা ছাড়াই চলল বোমা নিষ্ক্রিয় করার কাজ। বিধানননগর পুরসভার বড় ছয়নাভির ঘটনা। এলাকার খাল থেকে সকালে উদ্ধার হয় ড্রাম ভর্তি বোমা। বোমা উদ্ধারে এমনই পেশাদারিত্বের চূড়ান্ত অভাব দেখাল পুলিস। রীতিমতো খালি হাতে নিষ্ক্রিয় করা হল বোমা। শনিবার সকালে বিধাননগর ৩৬ নম্বর ওয়ার্ডের বড় ছয়নাভির খালে ড্রামটি নজরে আসে এক মহিলার। খুলতেই মেলে তুষ চাপা দেওয়া ডজন খানেক বোমা। খবর পেয়ে ঘটনাস্থলে আসে বিধাননগর দক্ষিণ থানার পুলিস। খবর যায় বম্ব স্কোয়াডে। তার পরে রীতিমতো খালি হাতে, বিশেষ জ্যাকেট, যন্ত্রপাতি ছাড়া শুরু হয়ে যায় বোমা নিষ্ক্রিয় করার কাজ। আর এতেই উঠছে প্রশ্ন। অতীতে এমন দুঃসাহসিক পদক্ষেপ থেকে বড় দুর্ঘটনায় পড়েছে বাহিনী। তাই সাধারণ বোমা হলেও এই উদাসীনতা মানা যায় কি?  কোথা থেকে এল বোমা? এ প্রশ্নটাও ভাবাচ্ছে পুলিসকে।